stanford-oval/wikipedia huggingface dataset:
Right Where You Left Me
מיקומי שיא

|   ‏‏‏  מצעדים ודירוגים (2021)> מדינה |   ‏‏‏  מצעדים ודירוגים (2021)> מצעד |   ‏‏‏  מצעדים ודירוגים (2021)> מיקום שיא |   ‏‏‏  מצעדים ודירוגים (2021)>  |
| --- | --- | --- | --- |
|  אוסטרליה | מצעד הסינגלים האוסטרלי | – |  |
|  אוסטרליה | מצעד השירים הדיגיטליים | 7 |  |
|  ארצות הברית | בילבורד הוט 100 | – |  |
|  ארצות הברית | LyricFind Global | 3 |  |
|  ארצות הברית | מצעד השירים מתחת להוט 100 | 12 |  |
|  ארצות הברית | מצעד שירי הרוק & האלטרנטיביים | 10 |  |
|  ארצות הברית | מצעד השירים האלטרנטיביים | 10 |  |
|  ארצות הברית | מצעד השירים הדיגיטליים | 5 |  |
|  הממלכה המאוחדת | מצעד הסינגלים הבריטי | – |  |
|  הממלכה המאוחדת | מצעד השירים הדיגיטליים | 22 |  |
|  ניו זילנד | המצעד הניו זילנדי הרשמי | 15 |  |
|  פורטוגל | מצעד הסינגלים הפורטוגזי | 122 |  |
|  קנדה | קנדה הוט 100 | – |  |
|  קנדה | מצעד השירים הדיגיטליים | 5 |  |
נתוני מכירות

| מקום | תארים | מכירות |
| --- | --- | --- |
| הממלכה המאוחדת (BPI) | כסף | 200,000 |
היסטוריית יציאות לאור

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 7 בינואר 2021 | הזרמת מוזיקה • הורדה דיגיטלית | ריפבליק |  |
ביאורים

↑  כוונתה היא לכך שהמסקרה נמרחה על פניה, ככל הנראה מבכי שאירע לאחר הידיעה על הפרידה.
Tim McGraw

"Tim McGraw" הוא סינגל הבכורה של הזמרת-יוצרת האמריקאית טיילור סוויפט. השיר יצא לאור ב-19 ביוני 2006, על ידי חברת התקליטים ביג משין רקורדס, כסינגל המוביל מאלבום הבכורה שלה, Taylor Swift. הוא נכתב על ידי סוויפט וליז רוז, והופק על ידי נייתן צ'פמן. סוויפט כתבה את "Tim McGraw" במהלך שנת הלימודים הראשונה שלה בתיכון, בידיעה שהיא ובן זוגה ייפרדו בסוף אותה השנה לטובת המכללה. השיר נכתב על המחשבות של סוויפט כלפי זה, תוך שהיא מביעה באמצעותו את צערה. "Tim McGraw" תואר כשיר קאנטרי מסורתי ומודרני. מבחינה לירית, הוא עוסק בזוגיות ובפרידות, והוא נקרא על שמו של זמר הקאנטרי טים מקגרו.
"Tim McGraw" זכה להצלחה מסחרית רבה. הוא שהה 20 שבועות במצעד הבילבורד הוט 100, ו-32 שבועות במצעד שירי הקאנטרי. הוא הגיע בשיאו למקום ה-40 בראשון מביניהם ולמקום השישי בשני מביניהם. איגוד תעשיית ההקלטות האמריקאי (RIAA) העניק לו את תואר הפלטינה הכפולה, על מכירות של למעלה משני מיליון עותקים במדינה, מה שהופך אותו לאחד מסינגלי הבכורה הנמכרים ביותר בעשור הראשון של המאה ה-21. הווידאו קליפ הנלווה של "Tim McGraw", בוים על ידי במאית הווידאו קליפים טריי פנג'וי, והוא כולל פלשבקים שונים, במהלכם סוויפט נזכרת ברגעים עם בן זוגה כשהיא נמצאת על שפת האגם. את "Tim McGraw" ביצעה סוויפט בסיבובי ההופעות השונים שלה, תוך שהופיעה איתו גם בתחנות רדיו. במהלך סיבוב ההופעות הראשון שלה "Fearless Tour" הוא בוצע בכל ההופעות שנכללו בו.
רקע וכתיבה

טיילור סוויפט וליז רוז כתבו את "Tim McGraw" במהלך השנה הראשונה של סוויפט בתיכון הנדרסונוויל, טנסי. היא חשבה עליו לראשונה בעיצומו של שיעור המתמטיקה שלה ואמרה כי: "פשוט ישבתי שם והתחלתי לזמזם את המנגינה הזו". בהמשך, הצליבה את המנגינה עם המצב הדיכאוני בו הייתה שרויה. היא ידעה שבן זוגה ייפרד ממנה בסוף אותה השנה, עקב עזיבתו למכללה. על מנת להתמודד עם הרגשות המסובכים שחוותה, היא כתבה את השיר. רוז סיפרה כי סוויפט הגיעה אליה לאחר הלימודים וכתבה שירים עבור סוני ו-ATV מיוזיק, תוך שאמרה כי "היא ידעה בדיוק מה היא רוצה לעשות". סוויפט רצתה שהשיר יתאר את השמחה והעצב של לאהוב ולאבד מישהו. כמו כן, סיפרה רוז כי "להפתעתה, הדבר הראשון שעלה בראשה היה האהבה שלה למוזיקה של טים מקגרו". בשיר ישנם אזכורים שונים ביניהם "Can't Tell Me Nothin" של מקגרו מאלבומו, Live Like You Were Dying, אם כי סוויפט אמרה שהיא לא כתבה את השיר על מקגרו עצמו. השיר (בדומה ל-"Our Song") נכתב בעשרים דקות, בשילוב פסנתר.
זמן קצר לאחר מכן, סקוט בורצ'טה, מנכ"ל ביג משין רקורדס לשעבר, החתים את סוויפט בחברת התקליטים החדשה שלו. בתחילת יצירת האלבום, במהלך פגישה בה דנו בורצ'טה וסוויפט על שירים פוטנציאליים לאלבום הבכורה שלה, היא ביצעה את "Tim McGraw" בשילוב יוקולילי. לדברי סוויפט, ברגע שבורצ'טה סיים להאזין לשיר, הוא עמד מול סוויפט ואמר, "זה הסינגל הראשון שלך". היא הגיבה, "טוב. ככה זה עובד אז". היא הצהירה כי לפני אותה הפגישה, היא לא תיארה לעצמה שהשיר יתאים להיות סינגל. עם זאת, היא הוסיפה כי היא הייתה קשובה לכל אשר אמרו לה לעשות. סוויפט שמה את "Tim McGraw" כרצועה הראשונה ב-Taylor Swift, מאחר שהיא הייתה חשובה לה. השיר הופץ על גבי תקליטור ב-19 ביוני 2006, כסינגל הבכורה של סוויפט. כאשר נשאלה על השיר, הצהירה סוויפט כי הוא "מדבר על מערכת יחסים שהתפרקה ועל הכאב הכרוך בזה. אני חושבת שאחד הרגשות האנושיים החזקים ביותר הוא מה שהיה צריך להיות ולא היה... זה היה שיר ממש טוב להתחיל איתו, כי הרבה אנשים יכולים להתייחס למשמעות שלו". כשנושא השיר גילה את זה, הוא חשב שזה "מגניב" ושמר על חברות עם סוויפט למרות הפרידה שלהם.
הרכב

"Tim McGraw" הוא שיר קאנטרי באורך של שלוש דקות ו-52 שניות. השיר משלב סוגות מוזיקליות מסורתיות ומודרניות, תוך שנעשה בו שימוש בגיטרת 12 מיתרים. הוא תואר כ"בלדה בינונית". הוא נכתב בסולם סול מז'ור, תוך שהמהלך ההרמוני שלו נע ב-I-vi-IV-V (סול מז'ור—מי מז'ור—דו מז'ור—רה מז'ור). "Tim McGraw" תואר כשיר המזכיר את שירי הדו-וופ ורוק אנד רול שהיו בשנות ה-50 של המאה ה-20 המאוחרות שנות ה-60 של המאה ה-20 המוקדמות, תוך שצוין כי הוא מכיל תחושה נוסטלגית.
הפזמון של השיר רציף והגובה הקולי בו הוא נמוך יחסית. נאמר עליו כי "הפזמון שח "Tim McGraw" גורם למאזין לרצות ולשיר אותו יחד עם סוויפט". בנוסף, הפזמון (ובמידה מסוימת גם הבתים עצמם) עושה שימוש רב בסינקופה, מה שמעניק לשיר הפקה שמזכירה סוגות מוזיקליות שאינן קאנטרי, כמו רוק אלטרנטיבי והיפ הופ. טכניקות מלודיות אלה היו ליסודות של שיריה הבאים של סוויפט, שתוארו בכך שהם "ידועים במנגינות קליטות ובבתים ידידותיים לרדיו שהגדירו את קטלוג המוזיקה שלה".
מילות השיר של "Tim McGraw" מתייחסות ל"רומנטיקת קיץ" שנעצרה לפתע. הן מדברות בחיבה על בן זוגה לשעבר של סוויפט, ומתמקדות בו, ולא בזמר הקאנטרי טים מקגרו. עם זאת, השיר מזכיר את המוזיקה של מקגרו ומכיל בתוכו אזכור לגביו בשורות "When you think Tim McGraw / I hope you think my favorite song". שון דולי מ-About.com הצהיר כי "הכוח של המוזיקה לעורר זיכרונות מדהים", ודיבר על השיר עצמו. מקגרו עצמו התייחס לשיר גם כן.
וידאו קליפ

הווידאו קליפ המלא של השיר בוים על ידי במאית הווידאו קליפים האמריקאית טריי פנג'וי, שעבדה עם סוויפט על קליפים נוספים לשירים כמו "Teardrops on My Guitar",‏ "Our Song",‏ "Picture to Burn", ו-"Love Story". הוא צולם בביתם לשעבר של ג'וני וג'ון קרטר-קאש, שנשרף בשנה שלאחר מכן. סוויפט הצהירה כי "הקליפ של "Tim McGraw" עוסק בכוחה של המוזיקה ובאופן שבו לשמוע שיר שנים אחרי שהיה פופולרי לראשונה, יכול להיות כזה מרגש ומיוחד". השחקן קלייטון קולינס גילם את מושא האהבה של סוויפט בקליפ. לטענתה, הוא לוהק לתפקיד בגלל הדמיון הרב שלו לבן זוגה לשעבר, בכך ששניהם היו גבוהים עם שיער כהה.
הקליפ מתחיל בכך שניתן לראות את סוויפט, כשהיא לבושה בשמלה קיצית לבנה, תוך שהיא שוכבת על הדשא שליד שפת אגם ובידה רדיו טרנזיסטור. לפתע, הסצנה מתחלפת לקולינס ומציגה אותו כשהוא נוהג בשברולט C-10 שייאן משנת 1970, בצבע לבן וכתום. לאחר מכן, הוא מפעיל את הרדיו שלו ומפסיק לנסוע, ומדומם מנוע. הוא מביט בסוויפט תוך שהבעות הפנים שלו הופכות לרציניות, עקב כך שהוא נזכר בזיכרונות שלו עמה. סוויפט וקולינס נראים כשהם משתעשעים בשדה, בוהים בכוכבים יחד, אוחזים ידיים תוך כדי הליכה ורוקדים לאט. כשמגיע הפזמון האחרון בשיר, קולינס מגיע לבקתת עץ מסוימת. הוא רץ במעלה גרם המדרגות ומגלה מכתב. לאחר מכן, הוא מתיישב על גרם המדרגות, פותח את המעטפה וקורא את המכתב. הסצנה מתחלפת לסוויפט, שמנגנת בגיטרה אקוסטית כשהיא נשענת על אחד מקירות הבקתה. הקליפ מסתיים כאשר ניתן לראות את סוויפט שוכבת על הדשא, בדומה לסצנה הראשונה.
את הקליפ שידרו בבכורה עולמית ב-22 ביולי 2006 ב-Great American Country. הוא קיבל מועמדות בקטגוריית "הקליפ הטוב ביותר של אמן חדש", במהלך טקס פרסי CMT Online לשנת 2006, אך הפסיד לקליפ "Broken" של הזמרת והשחקנית האמריקאית לינדזי האון. בטקס פרסי המוזיקה של CMT לשנת 2007 זכה הקליפ בפרס בקטגוריית "קליפ פורץ הדרך של השנה". נכון לינואר 2021, מונה הצפיות שלו עומד על למעלה מ-44 מיליון צפיות.
ביקורת

השיר ספג שבחים ביקורתיים רבים ממבקרי המוזיקה. רוב שפילד מ-Blender תיאר אותו כ"תכשיט שפוגע באופן ישיר במאזין". שון דולי מ-About.com החמיא ליכולות הקוליות של סוויפט, ותיאר את השיר כ"עדין ורגיש". ג'ונתן קיף מ-Slant האמין ש-"Tim McGraw" הוא "שיר פופ מאסיבי, שעוקב אחר אירוע מסוים". ג'ף טמרקין מ-AllMusic אמר כי השיר הוכיח שסוויפט היא "כישרון שיש לשים לב אליו", תוך שטען כי "היכולות הקוליות שלה שוות ערך ליכולות קוליות של מקצוען בתחום הזמרה". הוא בחר ב-"Tim McGraw" כגולת הכותרת העיקרית מ-Taylor Swift והעיר כי "מדובר ברעיון מקורי לעשות מחווה לטים מקגרו". ריק בל מ-Country Standard Time הצהיר: "זה סינגל בכורה מרשים מאוד, שאמנם מדבר על אהבה אבודה וטים מקגרו, אך למרות זאת סוויפט בהחלט ראויה לשבח". ב-NME הוא דורג במקום ה-29 ברשימת "השירים הטובים ביותר של טיילור סוויפט, לפי דירוג".
רוג'ר הולנד מ-PopMatters שיבח את השיר והעיר שהוא "טוב מספיק כדי להיזכר כאחד משירי הקאנטרי הטובים ביותר שיצאו בשנות האלפיים", תוך שציין לצידו את "Me and Emily" של רייצ'ל פרוקטור ו-"Break Down Here" של ג'ולי רוברטס. בנוסף לכך, הוא החמיא ליכולות הקוליות של סוויפט בשיר, ואמר שהיא ביצעה אותו "בצורה מושלמת למדי", אך הוסיף שהדבר לא קרה בשאר השירים ב-Taylor Swift. בשנת 2007, זכה השיר בפרס BMI. ברולינג סטון הוא דורג במקום ה-45 ברשימת "כל 206 השירים של טיילור סוויפט, לפי דירוג", שפורסמה על ידי מבקר המוזיקה רוב שפילד. בשנת 2020, הוא דורג ברולינג סטון במקום ה-11 ברשימת "100 סינגלי הבכורה הטובים ביותר בכל הזמנים", תוך שנכתב שם כי: "עם השיר הראשון שלה, סוויפט הראתה מיד לעמיתיה בנאשוויל שהיא יכולה לנצח כל אחד מהם במשחק שלהם, תוך התייחסות לסוגת הקאנטרי הנוסטלגית".
ביקורת > רשימות כל הזמנים וסוף שנה

| ארגון | רשימה | מיקום | מקור |
| --- | --- | --- | --- |
| אינדפנדנט | 100 רצועות האלבומים של טיילור סוויפט - מדורגות | 12 |  |
| רולינג סטון | 100 סינגלי הבכורה הטובים ביותר בכל הזמנים | 11 |  |
| רולינג סטון | כל 206 השירים של טיילור סוויפט, לפי דירוג | 45 |  |
| BuzzFeed | 167 השירים הטובים ביותר של טיילור סוויפט, לפי דירוג | 87 |  |
| NME | השירים הטובים ביותר של טיילור סוויפט, לפי דירוג | 29 |  |
| Paste | 158 השירים הטובים ביותר של טיילור סוויפט, לפי דירוג | 12 |  |
| Uproxx | 50 השירים הטובים ביותר של טיילור סוויפט, מדורגים | 50 |  |
| Vulture | 179 השירים הטובים ביותר של טיילור סוויפט, לפי דירוג | 28 |  |
הצלחה מסחרית

ב-23 בספטמבר 2006, "Tim McGraw" הופיע לראשונה במקום ה-86 במצעד הבילבורד הוט 100. לאחר 17 שבועות של עליות וירידות, ב-13 בינואר 2007, הגיע השיר למקום ה-40. ב-3 בפברואר 2007, הוא דורג במקום ה-43 ובשבוע שלאחר מכן הוא יצא מהמצעד, כשבסך הכול שהה בו במשך 20 שבועות. נכון לנובמבר 2017, "Tim McGraw" נמכר בלמעלה מ-1.6 מיליון עותקים בארצות הברית. במרוצת השנים, הוא קיבל על ידי איגוד תעשיית ההקלטות האמריקאי את תואר הפלטינה הכפולה, על מכירות של למעלה משני מיליון עותקים במדינה, משהופך אותו לאחד מסינגלי הבכורה הנמכרים ביותר בכל הזמנים.
לפני שנכנס למצעד הבילבורד הוט 100, נכנס השיר למצעד שירי הקאנטרי שם זכה להצלחה רבה. ב-1 ביולי 2006, "Tim McGraw" הוא הופיע לראשונה במקום ה-60 במצעד שירי הקאנטרי. לאחר ששהה בו 25 שבועות, הגיע השיר לראשונה למקום העשירי, ב-16 בדצמבר 2006. במהלך ששת השבועות שלאחר מכן, הצליח השיר להישאר בעשירייה הפותחת במצעד, תוך שב-27 בינואר 2007 הוא דורג לראשונה במקום השישי. "Tim McGraw" שהה בסך הכול 35 שבועות במצעד שירי הקאנטרי, מה שהופך אותו לאחד מסינגלי הבכורה הבודדים בהיסטוריית המצעד שהצליחו לעשות זאת.
פרסים ומועמדויות

| שנה | טקס | קטגוריה | תוצאה | מקור |
| --- | --- | --- | --- | --- |
| 2007 | פרסי BMI | שירים שזכו בפרסים | זכייה |  |
| 2007 | פרסי המוזיקה של CMT | קליפ פורץ הדרך של השנה | זכייה |  |
רשימת השמעה

סינגל מקסי אמריקאי
"Tim McGraw" –‏ 3:54
"Tim McGraw" (גרסת רדיו) –‏ 3:41
"Tim McGraw" (קטע כלי) –‏ 3:54
"Tim McGraw" (וידאו קליפ משופר) –‏ 4:02
מיקומי שיא

|   ‏‏‏  מצעדים ודירוגים (2007–2008)> מדינה |   ‏‏‏  מצעדים ודירוגים (2007–2008)> מצעד |   ‏‏‏  מצעדים ודירוגים (2007–2008)> מיקום שיא |   ‏‏‏  מצעדים ודירוגים (2007–2008)>  |
| --- | --- | --- | --- |
|  ארצות הברית | בילבורד הוט 100 | 40 |  |
|  ארצות הברית | מצעד שירי הקאנטרי | 6 |  |
|  ארצות הברית | מצעד הקאנטרי איירפליי | 6 |  |
|  ארצות הברית | LyricFind U.S. | 16 |  |
|  ארצות הברית | מצעד השירים הדיגיטליים | 33 |  |
|  ארצות הברית | מצעד 100 שירי הפופ | 69 |  |
|  קנדה | קנדה הוט 100 | – |  |
|  קנדה | מצעד שירי הקאנטרי | 10 |  |
|   ‏‏‏  מצעדי סוף שנה (2007)> מדינה |   ‏‏‏  מצעדי סוף שנה (2007)> מצעד |   ‏‏‏  מצעדי סוף שנה (2007)> מיקום שיא |   ‏‏‏  מצעדי סוף שנה (2007)>  |
| --- | --- | --- | --- |
|  ארצות הברית | בילבורד הוט 100 | – |  |
|  ארצות הברית | מצעד שירי הקאנטרי | 59 |  |
נתוני מכירות

| אזור | הסמכה | יחידות שהוסמכו/מכירות |
| --- | --- | --- |
| ארצות הברית (RIAA) | פלטינה 2× | 2,000,000 |
סיכום
| בכל העולם | — | 2,320,000 |
 נתוני מכירות + סטרימינג המבוססים על הסמכה בלבד.
היסטוריית יציאות לאור

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| ארצות הברית | 19 ביוני 2006 | רדיו קאנטרי | ביג משין |  |
| ארצות הברית | 16 באוגוסט 2019 | תקליט 7 אינץ' | ביג משין |  |
ביאורים

↑  בן הזוג של סוויפט, שנפרד ממנה עקב מעברו למכללה.
↑  "בינונית" הוא תיאור למהירות הקצב של השיר.
↑  כלומר, שיר שגורם למאזין לחוש עצב, היות שמדובר בשיר עצוב לכאורה.
ניק פיין

| --- | --- |

 לידה:  1984 (בן 40 בערך) 
 מדינה:  הממלכה המאוחדת 
 מקום לימודים:  אוניברסיטת יורק 
 שפות היצירה:  אנגלית 
 
ניק פיין (באנגלית: Nick Payne; ‏נולד ב-1984) הוא מחזאי ותסריטאי אנגלי.
חייו

הוא למד באוניברסיטת יורק ואחר כך בבית הספר המרכזי לדקלום ולדרמה. כמו כן הוא בוגר התוכנית שליד תיאטרון רויאל קורט לסופרים צעירים.
המחזה הראשון של פיין "אם יש עוד לא מצאתי" ("If There Is I Haven't Found It Yet") שהוצג על במת תיאטרון בוש באוקטובר 2009 זכה בפרס ג'ורג' דיוויין ולתגובות חיוביות מאוד של המבקרים. העיתון "פייננשל טיימס" העריך כי מדובר במכת "נוק אאוט" והעיתון "איבנינג סטנסרט" העריך כי מדובר ב"טור דה פורס"
בספטמבר 2012 הועלה המחזה על במת תיאטרון לורה פלס בניו יורק, בכיכובו של ג'ייק ג'ילנהול.
המחזה השני של פיין, "וונדרלאסט" (בולמוסי נסיעות), הוצג בספטמבר 2010 בבימוי סיימון גודווין בתיאטרון החצר המלכותית. היצירה זכתה גם היא לתשבחות מצד המבקרים.
בנובמבר נמנה פיין בין המועמדים בתחרות העיתון "איוונינג סטנדרד" למחזאי המבטיח ביותר. בסופו של דבר זכתה בו אניה רייס.
פיין השתתף בפרויקט של תיאטרון בוש בלונדון הנוגע ל-66 ספרים. במסגרתו הוא כתב מחזה המוקדש לתרגום המלך ג'יימס לספרי התנ"ך.
מחזה נוסף, "משהו קוסמי" (במקור "קונסטלציות"), הוצג לראשונה על במת תיאטרון רויאל קורט ב-13 בינואר 2015. היצירה חוקרת את האהבה, הידידות ומושג הרצון החופשי על רקע הפיזיקה הקוואנטית. המבקר צ'ארלס ספנסר מ"דיילי טלגרף" טען כי "הדרמה של ניק פיין נמשכת לא יותר משעה אך כוללת בתוכה יותר ממה שרוב ההצגות מסוגלת לנהל בפי שלושה יותר זמן. היא משעשעת, אינטליגנטית ומתפוצצת מרעיונות, אך בעת ובעונה אחת משיגה זרם חזק של רגש".
בנובמבר 2012 עברה ההצגה לתיאטרון דיוק אוף יורק וזכתה בפרס למחזה הטוב ביותר של השנה מטעם העיתון "איוונינג סטנדרד".
באוגוסט 2013 הוצג מחזה נוסף של פיין, The Same Deep Water As Me, בבכורה על במת "דונמאר וורהאוס" בקובנט גארדן. בינואר 2014 עלה "קווים מטושטשים" (Blurred Lines), שפיין כתב יחד עם הבמאי קרי קרקנל, בתיאטרון המלכותי הלאומי. ב-2014 שודרו שני פרקים בסדרה "הסודות" (The Secrets) בערוץ הטלוויזיה BBC.
באביב 2014 הוצגה "אינקוגניטו", שהייתה הפקה משותפת של תיאטרון ליב, להקת התיאטרון "נבוקוב" ותיאטרון פסטיבל הייטייד בשיתוף פעולה עם מרכז האמנויות נורת'וול באוקספורד. היא עברה מאוחר יותר לתיאטרון בוש.
בינואר 2015 התקיימה הצגת הבכורה האמריקאית של "משהו קוסמי" בברודוויי, במועדון התיאטרון מנהטן של תיאטרון סמואל פרידמן, בהשתתפותם של פיין ולונגהרסט והשחקנים ג'ייק ג'ילנהול ורות וילסון. בבימויו לונגהרסט הועלה בארצות הברית גם המחזה "אם יש עוד לא מצאתי".
בשנת 2018 יצר וכתב את המיני-סדרה "תאוות נדודים" ששודרה בנטפליקס בכיכובן של טוני קולט וסופי אוקונדו.
מחזות

2006 - Flourless חזרה בקריאה בתיאטרון סוהו
2007 Lay Down Your Cross, חזרה בקריאה, בתיאטרון רויאל קורט
Switzerland 2008 (שווייץ) בפסטיבל לתיאטרון הייטייד
2009 If There Is I Haven't Found It Yet (אם יש עוד לא מצאתי) תיאטרון בוש להזמנת להקת "פיינז פלאו"
2009 Starling קריאה בתיאטרון רויאל קורט, כחלק מפסטיבל הסופרים הצעירים של רויאל קורט
The Lost Mariner 2010
Interior 2010 עיבוד של ספרו של מוריס מטרלינק בתיאטרון גייט
Wanderlust 2010
2011 - אחד המחזות הקצרים שב "Sixty Six Books" (על תרגום המלך ג'יימס) בתיאטרון בוש
Constellations 2012 (משהו קוסמי)
The Same Deep Water As Me 2013 ב"דונמאר וורהאוס"
Incognito 2014 (איקוגניטו) בפסטיבל הייטייד ותיאטרון בוש
The Art of Dying 2014 בתיאטרון רויאל קורט
2014 - Symphony - בתיאטרון סוהו (עם אלה היקסון ותום ולס)
2014 - Constellations - בתיאטרון סמואל ג'. פרידמן
2015 - Elegy - ב-Donmar Warehouse
2017 - Incognito - בתיאטרון סנדרה אפשטיין-גאם
2019 - Sea Wall/A Life בתיאטרון האדסון
תסריטים לקולנוע

2017 - הסרט The Sense of an Ending -"תחושה של סוף" בבימוי ריטש באטרה
2021 - הסרט "The Last Letter from Your Lover- מכתב אחרון ופרידה" בבימוי אוגוסטין פריזל
הסרט "We Live in Time"‏ (2024)
תסריטים לטלוויזיה

2014 The Secrets - שני פרקים
2016 -השתתפות בהפקת The Crown (הכתר)- שני פרקים
2018 Wanderlust - ששה פרקים
בתרגום לעברית

2013 - אם יש עוד לא מצאתי (If There Is I Haven't Found It Yet, נוסח עברי מאת דניאל אפרת, בבימוי אורלי רביניאן, בתיאטרון הספרייה ברמת גן, עם יובל ברגר, רוני מרחבי, נילי צרויה וליאור גרטי.
2014 - משהו קוסמי (Constellations), נוסח עברי מאת עידו ריקלין, בבימוי שרה פון שוורצה, בתיאטרון הספרייה ברמת גן, עם טל וייס ואילנית גרשון
2017 - אין סוף (Constellations), נוסח עברי מאת עידו ריקלין, בבימוי מירי לזר, בהבימה, עם עדו ברטל ואושרת אינגדשט.
פרסים ואותות הוקרה

2009 - פרס ג'ורג' דויין למחזאים מבטיחים
2012 - פרס הרולד פינטר למחזאות
2017 - מועמדות לפרס לורנס אוליבייה עבור המחזה הטוב ביותר - על "Elegy"
2020 - מועמדות לפרס טוני עבור המחזה הטוב ביותר - על Constellations
2020 - מועמדות לפרס הליגה לדרמה - על הפקה יוצאת מן הכלל
הערות שוליים

↑    Charles Spencer, ‏Constellations, at the Royal Court, review, The Telegraph, 20 January 2012
| --- | --- |
בקרת זהויות :  NLI: 987007365702805171  PLWABN: 9810695965805606  BIBSYS: 15012595  GND: 1071005138  ISNI: 0000 0000 8689 392X  LCCN: no2010110722  NKC: xx0192244  SUDOC: 23234132X  VIAF: 125913295   WorldCat (עם VIAF): 125913295
סמואל אלברט

סמואל אֶלברט (באנגלית: Samuel Elbert;‏ 1740 –  1 בנובמבר 1788) היה סוחר, איש צבא ופוליטיקאי אמריקאי מג'ורג'יה, שכיהן כמושל ג'ורג'יה ה-18 ב-1785.
אלברט לחם במלחמת העצמאות של ארצות הברית, ופיקד על הכוחות הקולוניאליים שנחלו ניצחון בקרב הימי ליד האי סנט סימונס, ג'ורג'יה ב-19 באפריל 1778. בשנה שלאחר מכן הוא נפצע ונשבה בקרב ברייר קריק, ולאחר מכן שוחרר בעסקת חילופי שבויים. הוא הועלה לדרגת מייג'ור גנרל במיליציה של ג'ורג'יה ולדרגת קולונל בצבא הקונטיננטלי. לאחר המלחמה הוענקה לו דרגת ייצוג של בריגדיר גנרל. אלברט היה אחד מהחברים המקוריים של אגודת סיניסינטי (אנ') בג'ורג'יה.
ב-1784 נבחר אלברט לבית הנבחרים של ארצות הברית, אך דחה את המינוי מסיבות בריאות. מאוחר יותר באותה שנה הוא כיהן כמושל ג'ורג'יה. אלברט היה חבר הבונים החופשיים.
ראשית חייו

סמואל אלברט נולד בסוואנה שבפרובינציית ג'ורג'יה, כבנם של הכומר הבפטיסטי ויליאם אלברט ושל רעייתו, שרה גרינפילד. הוריו נפטרו בפרובינציית קרוליינה הדרומית כאשר הוא היה בן 14, והוא חזר לסוואנה.
אלברט הועסק על ידי בעל מטעים מצליח בשם ג'ון ריי, איש בעל חשיבות מסחר ובממשל. ריי בנה בית נאה על אדמתו שליד סוואנה שנודע בשם ריי הול. בהשפעתו של ריי יצא אלברט לארץ האינדיאנים כסוחר. הוא נחל הצלחה גדותה בעסקאותיו עם האינדיאנים, בעיקר בשל יחסו האדיב כלפיהם. באחת מההזדמנויות, הוא נקרא ללוות ולהגן על קבוצה של אינדיאנים, שהגיעו לסוואנה, במאמץ לפצות על משגה גדול, רציחתו של צ'יף של שבט המוסקוגי בשם מד טרקי על ידי תומאס פי. התקרית הפכה בעייתית, וב-1774 הרגשות התלהטו בין הלבנים לבין האינדיאנים ופי הורשע ונכלא. ב-1785 כתב אלברט מכתב לג'ורג' וולטון, "חבל שהאנשים באזורי הספר שלנו יתנהגו בצורה כה אכזרית כלפי פראים עניים אלו. לא יהיו שבעי רצון מבעלות על קרקעות, אלא שודדים, מכים ומשפילם אותם כאילו הם מביאים את הנקמה האלוהית על ראשיהם".
אלברט התארס לבתו של ריי, אליזבת, וב-1769 נישאו השניים בריי הול, נישואים שאישרו את מעמדו החברי והשפעתו של אלברט.
ביוני 1772 היה אלברט לקפטן של פלוגת גרנדירים ברגימנט הראשון במיליציה של סוואנה וחתם על שבועת אמונים לג'ורג' השלישי, מלך הממלכה המאוחדת כתנאי מוקדם למינויו כקצין.
לאחר המלחמה

כיבודים רבים הוענקו לאלברט. הוא נבחר כשריף של מחוז צ'טהאם, וכחבר הגוף המנהל של כנסיית המשיח, הראשונה באומה החדשה שהנהיגה לימודי בית ספר של יום ראשון. ב-1784 הוא נבחר כאחד מחמשת הנציגים של אגודת סינסינטי (אנ'), ארגון שבו היו חברים קצינים שלחמו במלחמת העצמאות של ארצות הברית. באותה שנה הוא נבחר לאספה הכללית של ג'ורג'יה כדי להיות נציג ללא זכות הצבעה לקונגרס של ארצות הברית. על כיבוד אחרון זה הוא ויתר, שכן הוא חש, לאחר התקופה הארוכה והקשה של המלחמה, שהוא לא היה במיטבו מבחינה בריאותית.
מושל ג'ורג'יה

כאשר התכנסה האספה הכללית של ג'ורג'יה בסוואנה ב-4 בינואר  1785, נבחר אלברט כמושל ג'ורג'יה כדי להחליף את ג'ון הוסטון. הוא לא שאף להיבחר לתפקיד זה, וביקש זמן כדי לשקול את העניין ברצינות. ב-7 בינואר הופיע אלברט בפני בית הנבחרים של ג'ורג'יה וקיבל על עצמו באופן רשמי את התפקיד. בגין השאר הוא אמר:
לעולם אהיה מודע לכבוד שהענקתם לי, כאשר מינתם אותי כראש הרשות המבצעת של מדינת ג'ורג'יה. זה מחמיא לי ברמה הגבוהה ביותר, שהתנהלותי כחייל במהלך המאבק המפואר האחרון שלנו, זכתה להכרתה של ארצי, ואני סמוך ובטוח שתהיה זו ההתלמדות שלי כאזרח לזכות באמון שלכם בי. אני סומך על ההסכמה ועל התמיכה של הבית  הנכבד הזה בכל אמצעי שיבטיח לאזרחים את זכויותיהם הצודקות ושיהיה לסיוע לרווחתה של המדינה.
בחודש בו נבחר אלברט כמושל, הועברה על ידי האספה הכללית חקיקה יוצאת דופן לתמיכה של המדינה בדת, בניגוד לעקרון הפרדת הדת מהמדינה. אף על פי שלמושלים באותה עת לא הייתה זכות הצבעה, אלברט והמושלים שכיהנו אחריו, שראו בחקיקה זו כבלתי ראויה, התעלמו ממנה, כפי שהיא הופיעה בספר החוקים של ג'ורג'יה.
כמושל, גילה אלברט עניין רב בענייני חינוך ותרבות. יחד עם אישיות שתמכה באופן בולט בחינוך, אברהם בולדווין, שיכנע אלברט את בית הנבחרים של ג'ורג'יה להעביר חוק לתמיכה "בהקמה מלאה ושלמה של סמינרים ציבוריים ללמידה". ב-27 בינואר 1785, העניק בית הנבחרים זיכיון לפרנקלין קולג', שלימים הפך לאוניברסיטת ג'ורג'יה, ובולדווין היה לנשיאו הראשון של המוסד. כך הייתה ג'ורג'יה למדינה הראשונה בארצות הברית שהעניקה זיכיון לאוניברסיטה בתמיכת המדינה. העיתון סוואנה מורנינג ניוז, ציין שאירוע זה היה "..אולי בעל החשיבות המתמשכת ומרחיקת הלכת ביותר והטוב ביותר מכל אירוע אחר של הקריירה הראויה לציון של אדם גדול זה".
סוגיית המיסוי הגיעה לפתחו של אלברט בראשית אפריל אותה שנה, כאשר ויליאם יוסטון, נציג ג'ורג'יה בקונגרס של ארצות הברית, כתב לו מכתב בו הוא יידע אותו שניו יורק וג'ורג'יה היו המדינות היחידות שלא ויתרו על הזכות לגבות מיסים, שהתחושות נגד ג'ורג'יה בבירה הלאומית, אז ניו יורק, היו גבוהות מאוד, ואף הרחיקו שם לכת עד כדי כך שהם איימו להצביע בעד הוצאת ג'ורג'יה מן האיחוד. ללא ספק, העדיף אלברט שיתוף פעולה מלא עם הקונגרס, אך המושלים באותה תקופה לא החזיקו בסמכויות שהיו בידי אלו שכיהנו שנים אחריהם, וג'ורג'יה החליטה שלא לקבל את גביית המס.
מותו והנצחתו

סמואל אלברט נפטר בסוואנה ב-1 בנובמבר 1788. הוא נטמן בתחילה בחלקת הקבר המשפחתית של משפחת ריי. ב-1924 נקברו אלברט ורעייתו אליזבת מחדש בבית הקברות קולוניאל פארק שבסוואנה.
על שמו של אלברט נקרא מחוז אלברט שבג'ורג'יה והעיר אלברטון שהיא מושב המחוז והעיר הגדולה בו. שמו מונצח גם ברובע ובאנדרטה בסוואנה. ב-1971 נקרא על שמו בית ספר פרטי באלברטון. אתרי ציון לזכרו הוצבו על ידי בנות המהפכה האמריקאית (אנ'), בני המהפכה האמריקאית, הבונים החופשיים והוועדה ההיסטורית של ג'ורג'יה.
הערות שוליים

↑  Smith, Gordon Burns, History of the Georgia Militia, 1783-1861, Volume One, Campaigns and Generals, Boyd Publishing, 2000, p. 285.
↑  Congressional Record: Proceedings and Debates of the ... Congress, 	U.S. Government Printing Office, 1969, p. 37134.
↑  Wood, Virginia Steele (2006). "The Georgia Navy's Dramatic Victory of April 19, 1778". Georgia Historical Quarterly. 90 (2).
↑  "Solar Eclipse Calendar". Archived from the original on 2009-10-27.
↑  Harry Schenawolf, Battle of Brier Creek: American Rout that Opened the Carolinas to Invasion, Revolutionary War Journal, January 2, 2023.
↑  "General Samuel Elbert historical marker". Digital Library of Georgia.
↑  "Cherokee Land Cessions / Fifth Annual Report of the Bureau of Ethnology to the Secretary of the Smithsonian Institution / 1884".
| --- | --- |
בקרת זהויות :  GND: 1193432200  LCCN: no2019123878  US Congress: E000101  VIAF: 4106156762926441300005   WorldCat (עם VIAF): 4106156762926441300005